text: Paris le 21e Mays 1653.
  Le 14e du courant le sr de Croissil, confident de monsr le Prince et l'un des Conseillers du Parlement exilez à l'arrivée du Roy dans Paris, fut arresté sur les 6 heures du matin en cette ville, et mené prisonnier dans la Bastille; il eut le temps de brusler ses papiers et chiffres avant que l'exempt Papillon eût enfonsé la porte, qu'il avoit barricadé.
  Le mesme jour sur le soir à la levée du Conseil d'en hault le Comte de Brienne, Secretaire d'Estat, fust trouver le duc d'Ampuille, favory du Roy, qui estoit au Louvre, auquel il fit commandement de la part de sa Maté de se retirer de la Cour, et en mesme temps fust envoyé ordre à l'archevesque de Bourges, son frere, de se retirer en son Evesché; on pretexte cette disgrace du refus qu'ils ont fait de la demission du Gouvernement de Limousin en faveur du Mareschal de Turenne, lequel ils maintiennent pour leur nouvau pupil.
  Le duc d'Angoulesme, n'ayant pas voulu donner sa demission du Gouvernement de Provence pour, touttes les recompenses, qu'on luy a offert, on n'a pas laissé d'en expedier les provisions pour le duc de Mercoeur, auquel elles ont esté envoyées despuis peu de jours.
  Le 15e le contract de mariage du Prince Ferdinand, Marquis de Bade, avecq la Princesse Louyse fut signé par
  leurs Matés, le duc d'Aniou, les Prince et Princesse de Carignan, pere et mere de l'espouse, comme aussy par elle, et par le sr Craps, Ambassadeur et Plenipotentiare de leurs Altesses pour ce suiect, et par tous les plus grands seigneurs et dames de la Cour. La duchesse d'Angoulesme porta la queue de la robe de la fiancée, qui estoit tres richement vestue et avoit pour plus de 600/m ℔ de pierreries sur elle, touttes appartenantes à la Princesse sa mere.
  On me mande de Ste Menehould du 13e que le sr de Becherelle, cy devant Gouverneur de Dampuillers, avoit esté pris à vingt lieues de Paris vers Provins par un party de monsr le Prince, et mené audit Ste Menehould.
  Les lettres de Bourdeaux du 10e disent que les Ormistes, ayans esté par touttes les rues au nombre de 900 hommes armés, pour faire publier, que ceux qui parleroient d'amnestie ou de paix sans les Princes seroient chassés de la ville. Ce desordre fut appaisé, le Prince de Conty ayant exilé de laditte ville 10 ou 12 bourgeois, entre lesquels estoient trois tresoriers de France, accusés d'avoir distribué de l'argent à plusieurs pour fomenter le dernier soulevement.
  Le 17e le Chancelier s'estant rendu en la grand chambre, on y fit aussitost assembler le Parlement, auquel ayant presenté les lettres de cachet du Roy, portants ordre au Parlement de faire le proces audit sr de Croissil, il y eut arrest rendu sur le champ, par lequel il fut jugé, que son proces luy seroit fait et parfait, et à cette fin ledit Chancelier, le President Bellievre et les srs Servin et Douget, Conseillers en la grande chambre, estoient nommez ses Commissaires.
  Sur la nouvelle qu'on eust icy, que les Espagnols approchoient de Calais, le Comte de Charrault, qui en est gouverneur, y est allé en diligence.
  Le 18e le Roy partit d'icy pour aller à Fontainebleau
  voir pescher les estangs viviers dudit lieu, et n'y devoit sejourner que 4 ou 5 jours.
  Le mesme jour la grand chambre de l'edict et des tournelles s'estans assemblées, on y leut une declaration du Roy, portant l'amnistie generale de tout ce que pourroit avoir fait le Comte d'Augnon et ceux qui l'ont suivy contre le service du Roy pendant ces mouvemens, laquelle declaration fut verifiée en laditte grand chambre. Ce Comte ayant fait son traitté avecq la Cour par l'entremise de l'evesque de Xaintes, le Roy luy donne le gouvernement du chasteau de Saumur, 500/m ℔ pour le dedommager, le baston de Mareschal de France; pour la prestation des serments de laquelle charge il ne sera pas obligé de venir en Cour, mais on deputera quelqu'un pour le recevoir de luy, auquel sa Maté permet aussy d'achetter la duché de Mayenne, dont sa Maté le fera Duc et Pair, ce Comte n'estant pas tenu de rendre Brouage à celuy que le Roy y envoyera, qui doit estre le sr de l'Estrade, qu'au prealable les dittes conditions ne soient executées en bonne foy.
  Les lettres de Bourdeaux du 13e portoient que tout y estoit en grande tranquillité et union, mr le Prince de Conty les ayant persuadé de prester unanimement derescheff serment de n'entendre jamais à aucune paix, que conioinctement avec les Princes.
  Le 20e le Roy revint en cette ville.
  On fait icy une exacte recherche des officiers de guerre du Prince de Condé et on en prend quasi tous les jours, qu'on mene à la Bastille.
  On me mande de Ste Menehould du 17e qu'un party de 20 maistres estoit revenu de Tougny, village par de la la Marne, d'où ils avoient emmené tout le bestail et que le sr de Planchette, Capitaine au regiment de Condé, en estoit party despuis quatre jours avecq 8 ou 10 cavalliers et estoit allé vers Paris, pour tascher d'y prendre quelque prisonier.
  
  De Londres.
  
  Les lettres de Londres disent que les Anglois ont perdu 5 a 6 mille hommes de leur flotte, au dernier combat et qu'ils ont 50 navires en mer, et y en doivent avoir 50 autres à la fin d'Avril prochain.